கமல் இராணி வருண்

கமல் இராணி வருண் (Kamal Rani Varun)(3 மே 19582 ஆகத்து 2020) என்பவர் ஓர் இந்திய அரசியல்வாதியும் உத்தரப் பிரதேச அரசாங்கத்தில் அமைச்சராக இருந்தவரும் ஆவார். இவர் உத்தரப் பிரதேச சட்டமன்ற உறுப்பினராக இருந்தார். இவர் பதினொன்றாவது, பன்னிரண்டாவது மக்களவைகளில் உறுப்பினராகவும் இருந்துள்ளார்.

 இளமையும் கல்வியும் 
இராணி 1958 மே 3-ஆம் தேதி உத்தரப் பிரதேசத்தின் இலக்னோவில் பிறந்தார். மேலும் 1975 மே 25-ஆம் தேதி ராஷ்டிரிய சுயம்சேவாக் சங்கத்தின் தன்னார்வலரான கிஷன் லால் வருணை மணந்தார். இவர் கான்பூர் பல்கலைக்கழகத்தில் சமூகவியலில் முதுகலைப் பட்டம் பெற்றார்.

 அரசியல் 
1989ஆம் ஆண்டு, கமல் இராணி பாரதிய ஜனதா கட்சியின் வேட்பாளராக கான்பூரின் துவாரகாபுரி பகுதியிலிருந்து நகராட்சித் தேர்தலில் போட்டியிட்டு தேர்வு செய்யப்பட்டார். 1995-ஆம் ஆண்டு மீண்டும் இவர் போட்டியிட்டு வெற்றி பெற்றார். 1996-ஆம் ஆண்டு, பாஜக இவரை காடம்பூர் நாடாளுமன்றத் தொகுதியில் போட்டியிடத் தேர்ந்தெடுத்தது. இவர் வெற்றி பெற்றார். மீண்டும் 1998 இந்திய பொதுத் தேர்தலில் போட்டியிட்ட இவர் நாடாளுமன்ற உறுப்பினராகத் தேர்ந்தெடுக்கப்பட்டார். இருப்பினும், இவர் 1999-இல் பியாரே லால் சங்க்வாரிடம் 585 வாக்குகள் வித்தியாசத்தில் தோல்வியடைந்தார். நாடாளுமன்ற உறுப்பினராக இருந்த காலத்தில், தொழிலாளர், நலன்புரி, தொழில், பெண்கள் அதிகாரமளித்தல், அலுவல் மொழி மற்றும் சுற்றுலாத் துறைகள் தொடர்பான ஆலோசனைக் குழுக்களில் பணியாற்றினார்.

கமல் இராணி 2012 உத்தரப் பிரதேச சட்டமன்றத் தேர்தலில் ரசூலாபாத் தொகுதியில் போட்டியிட்டு தோல்வியடைந்தார். ஆனால் 2017 தேர்தலில் 48.52% வாக்குகளுடன் காடம்பூர் சட்டமன்றத் தொகுதியிலிருந்து தேர்ந்தெடுக்கப்பட்டார். முதலமைச்சர் யோகி ஆதித்யநாத் இவரை ஆகத்து 21, 2019 அன்று மாநில அமைச்சர்கள் குழுவில் சேர்த்துக் கொண்டார். 2019 இந்திய பொதுத் தேர்தலில் வெற்றி பெற்ற பிறகு ரீட்டா பகுகுணா ஜோசி பதவி விலகிய பின் மாநிலத்தில் பதவி வகித்த ஒரே பெண் அமைச்சர் என்ற பெருமையைப் பெற்றார்.

 இறப்பு 
இந்தியாவில் கோவிட் -19 தொற்றுநோய் பரவியபோது, சூலை 18, 2020 அன்று அமைச்சர் கமல் ராணிக்கு கோவிட்-19 தொற்று இருப்பது உறுதி செய்யப்பட்டு மருத்துவமனையில் அனுமதிக்கப்பட்டார். இவர் நீரிழிவு நோய், உயர் இரத்த அழுத்தம், தைராய்டு சுரப்புக் குறைவு, இரட்டை நிமோனியாவாலும் பாதிக்கப்பட்டார். இதன் காரணமாக, ஆகத்து 2, 2020-ஆம் தேதி இலக்னோவில் உள்ள சஞ்சய் காந்தி முதுகலை மருத்துவ அறிவியல் நிறுவனத்தில் இறந்தார்.

 மேற்கோள்கள் 

பகுப்பு:உத்திரப்பிரதேச மாநில அமைச்சர்கள்
பகுப்பு:2020 இறப்புகள்
பகுப்பு:1958 பிறப்புகள்
பகுப்பு:12வது மக்களவை உறுப்பினர்கள்
பகுப்பு:11வது மக்களவை உறுப்பினர்கள்